google/wiki40b huggingface dataset:
Eik-Tønsberg

Historikk og annet

Fotballgruppa skiftet navn til Eik-Tønsberg i 1989 for å lette markedsføringen på riksplanet. 
Eikbanen ble anlagt tidlig i 1930-årene og er senere utbygd med eget idrettshus, flere treningsbaner og omsider Eikhallen (Eik Idrett og Samfunnshus). Eik var Sem kommunes største idrettsforening med rundt 500 medlemmer tidlig på 1960-tallet. Ved siden av fotball ble det da drevet turn og gymnastikk for yngre og eldre, og ski når forholdene tillot det.
I 1957 spilte Eik Idrettsforening seg opp i den norske hovedserien i fotball. I 1960 spilte A-laget bronsefinalekamp og ble nummer tre av samtlige klubber i landet. I seriesammenheng satte klubben kronen på verket med å spille seriefinale mot Fredrikstad på Ullevaal. FFK vant med 2-0 og fikk seriegull, men Eik IF fikk sølvmedaljer. Eik rykket ned i 1962, og tilbrakte de to neste tiårene i lavere divisjoner, før klubben returnerte til toppdivisjonen i 1983, og forble tre sesonger i den øverste divisjonen før klubben igjen rykket ned i 1985, som er Eiks foreløpig siste sesong på øverste nivå i norsk serie.
Under Nils Johan Semb som trener 1988–91 rager semifinalen mot Molde i Norgesmesterskapet i fotball for herrer 1989 høyest og de tapte. I en kvartfinalekamp mellom Eik og Fredrikstad på Tønsberg Gressbane i 1958 var det over 15 000 tilskuere, noe som lenge var rekord for fotball i Tønsberg-distriktet. Kamputfallet ble 1–1 (etter ekstraomganger), FFK vant omkampen i Fredrikstad. 
Flere av spillerne deltok siden i landslagskamper og på kretslaget. Av trofaste Eik-spillere kan nevnes Arne Natland, Tore Halvorsen, Arne Høivik, Dag Henriksen, Svein Gunnar Førsund, Geir «Bolla» Johansen, Nick Sandberg og Kåre Bjørnsgård. Kjente spillere som har hatt kortere klubbopphold, er blant annet Erik Solér, Ronny Johnsen, Jan Frode Nornes, keeperen Erik Thorstvedt og treneren Morten Sanne Melvold.
Eik-Tønsberg var i mange år distriktets beste fotballag, men FK Tønsberg, som ble stiftet som en lokal, samlende fotballklubb i 2001, tok over klubbens plass i 2. divisjon fra og med sesongen 2002.
LDV

LDV Ltd. er en britisk produsent av varebiler, stiftet i 1993 etter at Leyland DAF sin fabrikk i Birmingham ble kjøpt opp av ledelsen. Denne fabrikken var opprinnelig en del av British Leyland-konsernet. LDV står for Leyland DAF Vans.
Fabrikken produserer en rekke varebiler, pickuper og minibusser. Modellene er også tilgjengelig med en rekke tilpasninger og selges hovedsakelig til britiske selskaper, slik som Royal Mail, Transco og andre.
LDV har omtrent 2500 ansatte og produserer cirka 15-20 000 kjøretøyer i året.
Stine Skogrand

Karriere

Skogrand fikk sin debut for det norske A-landslaget i april 2013, under et dobbeltoppgjør mot Sør-Korea.
Hun ble tatt ut i bruttotroppene til både VM i 2013, EM i 2014 og VM i 2015, men var ikke blant de 16 som spilte i mesterskapet før under Håndball-VM 2015 for kvinner, der hun fikk sin mesterskapsdebut i åpningskampen mot Russland.
Hun deltok på det norske laget som gull i VM 2015. Hun var også med på det norske laget som vant gull under EM i 2016.

Personlig

Skogrands mellomnavn «Ruscetta» kommer fra Napoli etter hennes bestefar Antonio. Hun har vært kjæreste med håndballspilleren Eivind Tangen siden februar 2014.
Luna gasskraftverk

Luna kraftverk er et varmekraftverk i delstaten New Mexico i det sørvestlige USA. Det har en installert produksjonskapasitet på 570 MW, fordelt på 1 blokk med 2+1 moderne gassturbiner. Operatør er North American Energy Services.
Utstyret er vesentlig levert av General Electric. Anlegget ble bygget ut i årene 2002–2006. Brenselkilden er naturgass.
Tennessees flagg

Tennessees flagg  består av tre hvite stjerner i en hvitkantet blå skive på en rød bakgrunn med en hvitkantet blå stripe i flaggets frie ende. Flagget ble innført 17. april 1905. Det er i størrelsesforholdet 3:5. 
Tennessees flagg benytter fargene fra USAs flagg og flagget til Amerikas konfødererte stater. Flaggets tre felter viser til delstatens tredelte topografi. Flagget ble tegnet av oberst LeRoy Reeves fra det tredje regiment av Tennessees infanteri.

Tidligere flagg

Tennessees første delstatsflagg ble innført 1. mai 1897. Det var delt inn i vertikalt skrådelte felter i rødt, blått og hvitt. I det midtre, blå feltet var det påført «THE VOLUNTEER STATE» i gule bokstaver. Dette viser til at delstaten er kjent for å stille frivillige og soldater til tjeneste for nasjonen. I det hvite feltet sto tallet «16», en henvisning til Tennessees nummer i unionen.
Falsostesilea

Utseende

Middelsstore, avlange, mørkt brunlige trebukker. Antennene er tynne og omtrent så lange som kroppen. Pronotum er nesten rektangulært uten tenner på sidene. Dekkvingene er nokså jevnbrede.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i Vietnam.
Nyborg skole

Historikk

Nyborg Skole ble opprettet i 1963, ved starten hadde skolen 323 elever fordelt på 13 klasser og kun 10 lærere.  
I år (2013) fyller Nyborg skole 50 år. De skal derfor gå som nummer 4 i barnetoget.
Azim Khan

Azim Khan var afghansk guvernør av Kashmir i perioden 1810–16. Før ham var Abdullah Khan Alukzai (1796–1808) guvernør.
Azim Khan måtte betale Ranjit Singh en årlig skatt på 8 lakh rupees. Han nektet å betale og Ranjit Singh invaderte og oppnevnte sin yngre bror Jabbar Khan som guvernør. Jabbar Khan ble slått av Ranjit Singh sin hær i 1819.
Rovmord (Dunderbeist)

Rovmord er en musikk-EP med Dunderbeist, utgitt på våren 2010.
Ghanas herrelandslag i fotball

Historie

Ghanas største spiller gjennom tidene er Abedi Pelé, mens nå er det Michael Essien fra Chelsea som er den største stjernen. Sommeren 2006 spilte Ghana i VM-sluttspill for første gang.
I Afrikamesterskapet har de mange titler: Fire gullmedaljer, tre sølvmedaljer og én fjerdeplass.
Neuilly-sur-Marne

Historie

13. april 1892 ble en tredjedel av arealet til Neuilly-sur-Marne skilt ut og ble til kommunen Neuilly-Plaisance.
Torolf Prytz

Familie

Han tilhørte bergverkslekten Prytz fra Røros og var sønn av Eiler Hagerup Krog Prytz (1812- 1900), som var fogd i Helgeland og stortingsrepresentant 1859-1861. Torolfs mor var Anne Margrethe født Thommesen fra Bodø. Torolf var gift med Hilda N. M. Tostrup (1861–1947) som var sønnedatter av gullsmeden Jacob Tostrup, Oslo. 
Torolf var far til bl.a. Anne-Margrethe («Mosse») gift med Erik Cappelen Knudsen på Borgestad gård, og gullsmed Jacob Tostrup Prytz (1886–1962) som bl.a. var rektor for Kunst- og Håndverkskolen i Oslo. Jacob var far til bl.a. gullsmed Grete Prytz Kittelsen og gullsmed Torolf Prytz jr. som var motstandsmann under den 2. verdenskrig, og som i 1942 var med på den dristige aksjonen som smuglet Didrik «Dixe» Cappelen ut av nazistisk fengsel i Oslo. 
Torolf Prytzs eldre bror, presten Anton Jakhelln Prytz (1853–1937), var far til den ledende Nasjonal Samling-politikeren Frederik Prytz (1878–1945).
Vonheim folkehøyskole

Vonheim folkehøyskole var en folkehøgskole i Gudbrandsdalen, senere i Gausdal. Skolen var en av de første i sitt slag i Norge, og ble grunnlagt av Christopher Bruun, som holdt folkehøgskole i Sel i Gudbrandsdalen fra 1867. Derfra ble skolen flyttet til Gausdal, hvor det ble bygget lokaler på Vonheim i 1875. Skolen var en av grunnene til at Bjørnstjerne Bjørnson flyttet til Gausdal; Aulestad er like ved. Bjørnson holdt ofte foredrag ved skolen.
I 1893 forlot Christopher Bruun Vonheim og reiste til Kristiania for å bli prest. Ivar Bøhn overtok som styrer og holdt det gående i tre år til, men i 1896 måtte skolen stenge for godt på grunn av sviktende elevtilgang.
Søndre Nordmør

Søndre Nordmør var 4. valgkrets i Romsdals amt ved stortingsvalgene fra 1906 til 1915. Ved stortingsvalget 1918 økte amtet med ett mandat, og herredene ble fordelt mellom de nye valgkretsen Møre og Rauma, Ytre Nordmør og Indre Nordmør. Ved disse stortingsvalgene praktiserte man en valgordning med direkte flertallsvalg i enmannskretser. Søndre Nordmør valgte således én representant og én personlig vararepresentant.
Valgkretsen Søndre Nordmør bestod av herredene Frænen, Bud, Kornstad, Eide, Kvernes, Bremsnes, Tingvold, Gjemnes, Øre, Øksendalen, Ulvundeidet og Sundalen med rundt 22 000 innbyggere og 10 000 stemmeberettigede etter innføringen av kvinnelig stemmerett.
Finanssivalvonta

Finanssivalvonta (finsk) eller Finansinspektionen (svensk) er et finsk forvaltningsorgan som fører tilsyn med finansmarkeder, banker, forsikringsselskaper og pensjonsselskaper.
Administrativt er Finanssivalvonta underlagt Finlands Bank, men beslutninger fattes selvstendig. Finanssivalvonta har ca. 200 ansatte. Hovedkontoret ligger i Helsingfors.
Housatonic River

Housatonic River er en 240 km lang elv i USA, og begynner som fire bekker vest i Massachusetts og renner gjennom vestre Connecticut. Den munner ut i Long Island Sound mellom byene Stratford og Milford.
Navnet kommer fra mohikanerfrasen «usi-a-di-en-uk», som betyr hinsides fjellstedet.
Edward B. Nilsen

Biografi

Som ung gutt var Edward B. Nilsen medlem av Frelsesarmeens orkester i Bergen. Her utmerket han seg som virtuos på kornett.
Det finnes en innspilling fra denne tiden, "Territorial musikkinstruktør Edward B. Nilsen. Kornettsolo med orgelakk." På innspillingen finnes 4 melodier - Veien, sannheten og livet. På sangens vinger. It is better further on. Ständchen. Platen har merket F.A. 106.
I 1958 ble han ansatt som 2. trompeter i Musikkselskapet Harmonien (nå Bergen Filharmoniske Orkester). 
Tidlig på 1960-tallet dro han til England sammen med sin kollega Leif Slaatten (solotrompeter i orkesteret) og studerte trompet med William Overton.  William Overton var solotrompeter i BBC Symphony Orchestra og han hadde også sin bakgrunn fra Frelsesarmeen.
I 1971 forlot han Musikkselskapet Harmonien for å bli forlagssjef for Tonika AS. Han fortsatte også sin musikalske virksomhet som dirigent, instruktør, arrangør og komponist.
De første sommerkursene som Norges Musikkorps Forbund holdt, ble ledet av Edward B. Nilsen.
Signaltransduksjon

Signaltransduksjon defineres som omformingen av signaler fra én fysisk og kjemisk form til en annen. Eksempler er omdanning av elektriske signaler til lydbølger i telefon og radio, eller av sansestimuli til nerveimpulser i biologien. I cellebiologien brukes uttrykket generelt om omforming av signaler som cellen mottar utenfra (for eksempel sansestimuli, hormoner, lokale signalmolekyler og transmittersubstanser) til cellulære reaksjoner.
Maresme

Maresme er et comarca i provinsen Barcelona i Catalonia, hvis hovedstad er Mataró.
Det grenser i nord til La Selva, i øst til Middelhavet, i sør til Barcelonès, og i vest til Vallès Oriental.
Maresme har 414 081 innbyggere og et areal på 398,91 km².
Vennlige aftenvind

«Vennlige aftenvind» er et skillingstrykk Alf Prøysen samlet inn til visespalten sin i bladet «Magasinet for alle» i 1954. Den er også gjengitt i boken De gamle visene med Alf Prøysen, og der forteller han at denne visa står i mange håndskreven visebøker. På et skillingstrykk har den undertittelen «Christines sang ved fyret». Alf Prøysen mente at den kunne stamme fra et gammelt dansk syngespill. Elin Prøysen skriver i boka «Sangene i våre hjerter» fra 2007, at visa også kalles «Sjømannens hjemkomst» og er skrevet av Julius Strindberg. Teksten er fra en dansk visebok som heter «Danmarks syngende mand på bølge og land». Under teksten står initialene J.S som forfatteren tyder som Julius Strindberg. Han var Danmarks største produsent av skillingsviser andre halvdel av 1800-tallet.

Teksten

1.Vennlige aftenvind, bring du min klage hen til min venn,

bed ham, o bed ham at komme tilbake til meg igjen.

Hist ved de fremmede strande han vanker

mon han end bærer i hjerte og tanker,

piken som han venter ve Østersjøens banker.

O gid han var her igjen.
2.Borte i syden min elskede drager, mon han er tro,

si om de glimrende møer ham behager, du vet det jo.

Si om den glødende ravnsorte pike

fengsler hans hjerte med sang uten like.

Når hennes toner mot himmelen stiger

mom han da minnes sin venn.
3.Når jeg ved stranden i ensomhet sitter, minnes jeg deg,

hører i skogen jeg fuglenes kvitter, da tenker jeg.

O gid han var her, da skulle vi bygge

ensomt i skoven vår hytte, vår lykke.

Blomster og løv skulle værelset smykke

bedre enn fløyel og gull.
4.Aftenvind vift i min elskedes lokker, hvor han enn er,

og dersom fremmede piker seg flokker om ham, da bær,

hilsen fra Norge og så fra hans pike,

at hun står ene, forlatt, må du sige,

si hun er trofast vil aldri ham svike

si at hun elsker kun ham.
5.Og hvis han rikedom i gullandet henter, før ham da hit,

jeg er kun ringe ei rikdom jeg venter, thi elskede vit,

vel er hun fattig den lille Christine

rik er min kjærlighet, ja som en mine,

deg kun jeg elsker, ei sakene fine

elskov er glad uten dem.
6.Men hvis han sank i den villende bølge, skaff meg da bud,

at jeg ham trofast i døden kan følge, hist opp til Gud.

Nei vi skal leve og sorgene glemme,

kjenner du ikke din elskede stemme,

hist ligger båten, men nu er jeg hjemme

hos min Christine igjen.
NanoTex

NanoTex er både navnet på en teknologi og navnet på firmaet som oppfant teknologien. Selskapet ble stiftet i 1998. Teknologien brukes til å lage et stoff som motstår søling ved at stoffet hverken trekker til seg skitt eller fuktighet. Teknologien blir blant annet benyttet av astronauter hos NASA. Stoffet er manipulert på molekylnivå ved hjelp av nanoteknologi. Stoffet brukes først og fremst i treningsklær og andre klesplagg.
Ian Curnow

Ian Curnow er en britisk låtskriver og musikkprodusent. Han har jobbet med artister som Kylie Minogue, Donna Summer og Rick Astley. Han er også en av låtskriverne bak «Icebreaker» som vant Melodi Grand Prix 2016 og som var Norges bidrag i Eurovision Song Contest samme år.
Curnow spiller keyboard og piano, og på 1980-tallet hadde han et omfattende samarbeid med produsenten og musikeren Phil Harding. Sammen ble duoen en betydelig samarbeidsparter for mange britiske band, særlig innen remikser. Blant annet sto de bak house-remiksen av Chic-hiten «Le Freak». Curnow og Harding jobbet også for plateselskapet PWL, og Curnow har bidratt på over 60 millioner solgte album. 
I 2015 deltok Curnow på en låtskriverleir i Nederland, der han skrev sangen «Icebreaker» sammen med svenske Gabriel Alares og norske Agnete Johnsen. Sangen vant Melodi Grand Prix 2016 og deltok også i Eurovision Song Contest i Stockholm samme år. Der ble sangen slått ut i semifinale 2.
Den nyapostoliske kirke

Bakgrunn

Opprinnelsen til kirken finner man i Den katolsk-apostoliske kirke, som var grunnlagt basert på Edward Irvings tanker. Dette kirkesamfunnet utnevnte en gruppe apostler og hevdet at Jesus skulle komme tilbake innen alle av disse var døde. Da dette ikke gikk i oppfyllelse, døde samfunnet etterhvert så å si ut. En gruppe brøt imidlertid med kirken i 1860-årene og utnevnte nye apostler. Dette ble til Den nyapostoliske kirke, som siden fikk fotfeste i en rekke land.

Organisasjon

Kirken er organisert med en stamapostel som holder til i Sveits. Flere apostler utnevnes og tjener på en spesiell måte i kirken. De kan for eksempel tilgi synder. Andre verv i kirken omfatter biskoper, evangelister, eldste, diakoner og subdiakoner. Apostlene tjener vanligvis frem til de er i sekstiårene.
Den Nyapostoliske Kirke støtter humanitære prosjekter via organisasjonen NAK-Karitativ.

Lære

Kirken lærer om Gud, hans sønn Jesus Kristus, Den hellige ånd og utsendingen av apostlene. De tror at Jesus skal komme tilbake og ta de troende med seg og så komme ned til jorden igjen og opprette et rike. 
Kirken anerkjenner tre hellige handlinger, nemlig dåpen, nattverden og beseglingen. De praktiserer barnedåp. Beseglingen er en spesiell handling som skal gjøre medlemmer skikket til å være en del av Guds menighet. Både barn og voksne kan besegles.
De fem elementene

De fem elementene (kinesisk: 五行, pinyin: wú xing), også omtalt som De faser, De fem bevegelser, De fem stadier og De fem planeter, er de fem grunnelementene i kinesisk filosofi som den synlige virkeligheten er bygd opp av; tre (木 mù), ild (火 huǒ), jord (土 tǔ), metall (金 jīn), og vann (水 shuǐ). Tanken om de fem elementene går tilbake till Zhoudynastiets tid og ble viktig først og fremst innenfor daoisme, medisin og alkymi. Denne presentasjonsorden er kjent som «den felles generasjon» (相生 xiāngshēng) sequence. For «den felles overvinnelse» (相剋/相克 xiāngkè), er de tre, jord, vann, ild og metall.
Wú xing har egentlig en betydning som bedre oversettes som fem faser (de faser som materien sirkulerer gjennom i sin uendelige sirkel gjennom all materiell substans). Ordet wu betyr fem. Ordet xing betyr som substantiv; passasje, steg, rute, og som verb; å reise, å gå.
Det er en utvikling av yin og yang-teorien anvendt på den materielle substansens natur og ulike relasjoner som eksisterer mellom materiet i dets ulike faser. Disse fem fasene fungerer metaforisk og gir bilder som de eldre teoretikeren brukte for å organisere sitt tenkende om den fysiske verden.
Herschelmedaljen

Herschelmedaljen (Engelsk: Herschel Medal) er en medalje Royal Astronomical Society deler ut for fremragende arbeid innen området for observerende astrofysikk.
Teatersminke

Teatersminke er sminke som brukes av skuespillere og statister på teater, i filmproduksjon eller lignende.
Skuespillere på en scene kan behøve ekstra kraftig sminke for at den skal være synlig for tilskuere som sitter langt unna. Sminken kan også utformes for å endre ansiktstrekkene, f.eks. klovnesminke.
I film- og TV-produksjon kan bar ansiktshud se unaturlig ut under kraftig kunstig filmlys. Sminken kan dermed ha som oppgave å få huden til å se mer naturlig ut på kinolerretet eller TV-skjermen.
Tyrvingsyklusen

Tyrvingsyklusen er en samling med norrøne legender, forent med et felles element med det magiske sverdet Tyrving (norrønt Tyrvingr). To av legendene er funnet i Den eldre Edda, og Hervors saga, en legendarisk saga fra slutten av 1200-tallet, kan bli sett på som en samling eller kompilasjon av disse legendene.

Smiearbeidet og forbannelsen

Den første delen omhandler smiingen av sverdet Tyrving av dvergene Durin og Dvalin. De ble tvunget til å gjøre arbeidet av Svafrlami, kongen av Gardarike, men som hevn forbannet de sverdet slik at det ville drepe en mann hver gang det ble trukket fra sliren, framskape tre ugjerninger og bli Svafrlames bane.
Svafrlami ble drept i en tvekamp mot berserken Arngrim på Bolm som deretter tok sverdet og tvang Svafrlamis datter Eyfura til å gifte seg med ham. Sønnen hans, berserken Angantyr arvet sverdet Tyrving etter farens død.

Kampen på Samsø

Den andre delen handler om legenden om Hjalmar, Orvar-Odd og tvekampen på Samsø mot Arngrims tolv sønner som møtte Hjalmar og Orvar-Odd i en tvekamp, men de tallmessig underlegne heltene drepte alle sønnene til Arngrim. Imidlertid ble Hjalmar såret av sverdet Tyrving og døde - som følge av forbannelsen.

Hervor

Den tredje delen handler om Angantyrs datter Hervor som vekket farens ånd i gravhaugen på Samsø og krevde sverdet fra ham. Senere giftet hun seg og fikk sønnene Angantyr og Heidrek.

Heidrek

Den fjerde delen handler om sagaen til Heidrek den vise, konge av goterne, og inneholder gåtene til Gestumblinde (norrønt Gestumblindi, antagelig «den blinde gjesten», en referanse til Odin). Gestumblinde stilte gåter som Heidrek svarte på. Til sist vant Gestumblinde ved å stille et spørsmål som bare han selv kunne vite svaret på, nemlig hva Odin hvisket i øret på Balder da han ble båret på bålet. Dermed avslørte han seg som Odin selv.
Om drapet på Hjalmar var sverdets første onde handling, er den andre ugjerningen det tilfeldige drapet på Heidreks bror Angantyr. Den tredje og siste onde handlingen er når Heidreks treller myrder Heidrek i løpet av et hærtokt i Karpatene, en handling som Odin spådde ville skje da Heidrek hogg etter ham med sverdet Tyrving.

Kampen mellom goterne og hunerne

Den femte delen er om Heidreks sønner Angantyr og Hlod (norrønt Hlöd), og hvordan Hlod invaderte landet til goterne med en horde av hunere.

Sveriges historie

Den siste delen er om Sveriges historie og inneholder en liste av svenske konger fra Ivar Vidfamne til Filip av Sverige.
Idrettsskade

Belastningsskader

Ved rask økning i treningsintensitet og treningsmengde, gjerne kombinert med dårlig teknikk, utstyr og oppvarming, kan det oppstå skader i sener og muskler. Ofte oppstår skaden der musklen eller senen er festet til knoklene.
Knoklene er overtrukket av en såkalt benhinne som inneholder nervesensorer som registrerer smerte, samt blodårer og bindevev. Musklene er også dekket av en bindevevshinne der hvor knokkel og og muskel møtes. Ved brå stopp av knokkelen vil muskelen og bindevevshinnen fortsette, og skape kraft mellom hinnene. Når dette skjer gjentatte ganger over kort tid, vil benhinnen bli irritert, og en betennelse kan oppstå. Ved slike betennelser vil området der betennelsen befinner seg føles som kram snø eller potetmel.
En annen vanlig skade er langdistansekne, hvor en sene (tractus iliotibialis) som er plassert utenpå kneet, ryker. Dette er som regel et resultat av stor belastning på kneet over lengre tid. Lange turer eller løp, eller ved løp i tunge nedoverbakker.
Belastningsskader kan forebygges ved å variere treningen, ha godt utstyr, jobbe med forbedring av teknikk og mykt underlag, samt å være flink med uttøyning.
Kjell Bygstad

Partisekretær og redaktør

I sin første tid i Oslo var Bygstad aktiv i Norsk Aksjon mot Apartheid og Krisefondet for Sør-Afrika, der Unge Høyre også var med. Ole Kopreitan og Kjell Bygstad gikk i spissen i en aksjon da Norge skulle spille landskamp i tennis mot apartheidstaten Sør-Afrika i 1964. Det ble arrangert to demonstrasjoner, en lovlig og en ulovlig.
Under seksdagerskrigen i 1967, da Israel blant annet okkuperte Jerusalem, satt Bygstad som partisekretær i SF. Senere ble han redaktør av Fabrikkarbeideren, fagbladet til Norsk Kjemisk Industriarbeiderforbund, fra 1989 til 2000. Før det var han anleggsgartner i 25 år og bestyrer av Stein og Jords feriehjem i Enebakk i tre år. I tiden som redaktør av Fabrikkarbeideren var Kjell Bygstad også medlem av LOFF, Landsorganisasjonens Fagbladforening. Gjennom flere tiår jobbet han for å påvirke LOs pro-israelske standpunkt i mer Palestina-vennlig retning, og han var primus motor i arbeidet med å få palestinske fotballag til Norway Cup sammen med Fuad Timraz.

Palestina-solidaritet

Bygstad deltok i Palestinakomiteen fra dag en, var gjennom splittelsen i Palestina-arbeidet seks år senere, var med på dannelsen av Palestinafronten, senere Palestinagruppene og Fellesutvalget for Palestina. Sistnevnte utvalg var sammensatt av organisasjoner. Etter et besøk i Libanon i 1977 traff han palestineren og fagforeningsmannen Abu George, som ble ansatt i LO på internasjonal avdeling.
3. divisjon bandy for herrer

3. divisjon bandy for herrer var til og med 2014/15-sesongen den nederste divisjonen i norsk bandy. Den besto normalt av seks til åtte lag. Etter en omlegging av seriesystemet i 2015 ble 3. divisjon sløyfet og 2. divisjon utvidet fra åtte til tolv lag.
Mitrophorus

Levevis

De voksne billene er dagaktive og finnes helst på blomster, der de eter pollen og nektar.

Utbredelse

Slekten er utbredt i dte sørlige Afrika.